Poročilo 8. vseslovenskega tabora alpinističnih družin - Ailefroide 2015
Tudi v letošnjem letu je AO Rašica izvedla vseslovenski alpinistični tabor družin. Tabor je potekal od 18.7.2015 do 26.7.2015 v prelepi vasici Ailefroide v območju masiva Ecrines v Franciji. Letošnji tabor je zaznamovala druščina odsekov: AO Rašica, PAK-Posavski alpinistični klub, Črnuški AO. Zaradi otroških bolezni in dolge vožnje, so se od prvotno prijavljenih 7. družin, zbrale le najpogumnejše 4 .

Letos nam je bilo sonce naklonjeno in nam tako od prvega pa do zadnjega dne omogočilo enkratno plezarijo. Preplezali smo: 
· Pointe des Arcas – Engat's Aux Arcas (500m, 6b); 
· Clapouse – Cretin des Alpes (450m, 6c); 
· Tete de la Draye, face Sud – Pets de Rupricaprins (skrajšana na 300m, 5c+); 
· Contreforts de la Tete de la Draye – Spit on Cup (200m, 5a); 
· Palavar – J'irai percer sur vos tombes (350m, 6b+);
· Two hot men – Chaud Biz (180m, 5c);
· Fissure d'Ailefroide – (250m, 5b);
· Apparatchik – Logique floue (200m, 6a).

Tudi otroci so uživali! Za dobrodošlico je vsak dobil svojo »žepno« svetilko, da ne bi zašel v kak tuj šotor . Že prvi dan smo imeli tudi ustvarjalne delavnice z glino in glinenimi polžki, sledilo je izdelovanje pisanih verižic in zapestnic za mamice, atije in seveda zase. Iskali so tudi skriti zaklad, ki ga je med skalami pustil gorski »gusar«. Sami so si izdelali indijanski šotor sredi kampa, atiji pa so jim izdelali naravne gugalnice iz drevesnih debel in vrvi. Tokrat tudi bazen ni manjkal! Mame smo imele dolinski trening in vanj znosile 150 litrov vroče vode . En dan je bil rezerviran za adrenalinske ferate v kanjonih Gorges d'Ailefroide in Gorges de la Durance, ki so v tem delu Francije enkratno urejene tako za otroke kot odrasle. Za zaključek pa je sledil še obisk svizcev, ki jih kar mrgoli pod ledenikom Glacier Blanc.

[bookmark: _GoBack]Vsak dan je po starševski plezariji in otroških igrah obvezno sledil večerni ogenj sredi kampa, ter plani za naslednji dan. Seveda pa tudi letos brez palačink in sladoleda ni šlo!

Vso sladkanje, lizanje in otroška ustvarjanja je finančno podprla AO Rašica. Hvala !
Poročilo pripravila: Anita Novak  					Kranj, 27.7.2015
